钦定古今图书集成/历象汇编/乾象典/第044卷 > 钩陈
## 钦定古今图书集成/历象汇编/乾象典/第044卷 > 钩陈

按《星经》“钩陈六星在五帝下，为后宫大帝正妃，又主
天子六军将军，又主三公。”

按《史记天官书》：“中宫后句四星，末大星正妃，馀三星
后宫之属也。”

〈注〉索隐曰：“句，曲也。”《援神契》云：“辰极横，后妃四星，端大妃光明。”又按《星经》以后句四星名为四辅，其句陈六星为六宫，亦主六军，与此不同也。〈按句陈六星史迁所载略其二小星非以四辅为句陈也〉

按：《汉书天文志》同。

按《博雅》，“妃星谓之天堂。”

按《晋书天文志》：“钩陈六星，在紫宫中，后宫也，大帝之
正妃也，大帝之帝居也。”

按：《隋书天文志》同。

按《宋史天文志》：“勾陈六星，在紫宫中，五帝之后宫也，
大帝之正妃也，大帝之帝居也。”《乐纬》曰：“主后宫。”巫咸
曰：“主天子护军。”《荆州占》：“主大司马。或曰：主六军将军。
或曰：主三公三师，为万物之母。”六星比陈，象六宫之
化。其端大星曰元妃，馀星乘之曰庶妾，在北极，配六
辅。

〈注〉甘氏曰：“钩陈在辰极左，是为钩陈，卫六宫将军。或以为后宫，非是。勾陈口中一星，为阳德天皇大帝内座。”或即以为天皇大帝，非是。

按《观象玩占》，“钩陈六星在紫微宫中之下，大帝之所
居也。”巫咸曰：“钩陈者，天子护卫将军水官也，六星为
六军。一曰钩陈为法宫，天子之正妃，故为万国之母，
而象六宫之位。其端大星为元妃，馀星乘之为庶妾。”
《荆州占》曰：“钩陈，天子之司马也，主三公三师。”

按《历学会通》：勾陈主后宫，天帝正妃，万物之母，则六
宫也。明大者曰正妃，又曰太后女主，馀者妃妾。
按《管窥辑要》，勾陈六星属土，象坤，故其数六，天子亲
军护于前，将军之象也，主六军。大司马。巫咸曰：“主天
子护军”，即不当以为后宫，又不当以为正妃矣，《隋志》
误耳。勾陈六星在华盖下，乃上帝之后宫也。三宫九
嫔，侍栉于此。又云：“六星土象，坤数六也。”班固曰：“周以
勾陈之位。”盖土居五行中，而四时之气备，勾陈居龙
龟虎鹑中，而四方毛羽鳞甲之虫无不统，所以为中
宫之卫。距大星去极六度半，入壁六度。